આ બાબતની માહિતી આપતાં મુલુંડ પોલીસ-સ્ટેશનના એક અધિકારીએ ‘મિડ-ડે’ને કહ્યું હતું કે ‘થોડા દિવસ પહેલાં પ્રકાશ સચદેવની પત્ની અને તેની પુત્રી લગ્નપ્રસંગે ઉત્તર પ્રદેશ ગયાં હતાં, જ્યારે પ્રકાશ સચદેવ નોકરી કરતા હોવાથી મુલુંડમાં જ હતા. ગામમાંથી પાછા ફરતી વખતે પ્રકાશ સચદેવની સાવકી પુત્રી કાનપુર ઊતરીને તેના પ્રેમી સાથે ભાગી ગઈ હતી. આ વાત પ્રકાશ સચદેવની પત્નીએ મુલુંડ આવીને પ્રકાશ સચદેવને કરી હતી. પુત્રી સગીર વયની હોવાથી પ્રકાશ સચદેવે મુલુંડ પોલીસ-સ્ટેશનમાં આવીને મિસિંગની ફરિયાદ કરી હતી. જોકે ફરિયાદમાં પ્રકાશ સચદેવે તેમની પુત્રી મુલુંડમાં જ સ્ટીલની દુકાનમાં કામ કરતા એક યુવાન સાથે પ્રેમમાં છે એવી જાણકારી આપી હતી. છોકરી સગીર હોવાથી અમે જે યુવાન સાથે તે ભાગી ગઈ હતી તેની વિરુદ્ધ ફરિયાદ નોંધી હતી.’